
Yksi talo, monta tarinaa. Tule juhlimaan nykyisen teatteritalon viimeistä teosta!
HEI HEI -KONSERTTI JÄTTÄÄ JÄÄHYVÄISET TEATTERITALOLLE

Kouvolan Teatterin vuonna 1960 alkanut historia nykyisessä teatteritalossa saa arvoisensa loppunumeron, kun Hei hei -konsertti – jäähyväiset vanhalle teatteritalolle saa ensi-iltansa 21.4.2027. Suuri näyttämö täyttyy vielä kerran musiikista, ilosta ja teatterin taiasta Tiina Luhtaniemen ohjauksessa. Konsertteja on reilu kymmenen aina viimeiseen vappuaattona 30.4. kello 18 järjestettävään konserttiin asti. Lipunmyynti alkaa 11.11.

"Halusimme heittää musiikilliset jäähyväiset vanhalle teatteritalolle, joka on nähnyt monenmoista 67 vuoden ajalla ja voisin luvata jonkun mukavan yllätyksenkin konsertin yhteyteen. Kouvolan Teatteri on vahva musiikkiteatteri, joten on luonnollista päättää nykyisen talon ansiokas historia konsertilla, jossa on muun muassa yleisön toivomaa operettiakin luvassa", kertoo Luhtaniemi.

Hei hei -konsertissa rakastettuja kappaleita menneisyydestä
Viihdyttävässä konsertissa kuullaan rakastettuja kappaleita Kouvolan Teatterin vuosien varrella nähdyistä esityksistä. Luvassa on musikaalien suuria tunteita, tarttuvia sävelmiä ja näyttäviä yhteisnumeroita. Illan aikana sukelletaan muun muassa West Side Storyn, Cabaret'n, My Fair Ladyn, Risto Räppääjän ja monen muun teoksen kiehtoviin maailmoihin.

Konsertti ei haikaile menneeseen, vaan juhlii kaikkea sitä, mitä teatteri parhaimmillaan on: musiikkia, naurua ja elämyksiä, jotka jäävät mieleen.

Samalla tehdään yhdessä Kouvolan Teatterin historiaa, kun kyseessä on viimeinen teos nykyisessä teatteritalossa ennen sen purkamista. Kouvolan Teatterin toiminta jatkuu uusissa tiloissa, mutta tätä näyttämöä ei enää tämän jälkeen nähdä.

Kevään muu ohjelmisto ja vierailevat tuotannot
Kouvolan Teatterin kevään 2027 ohjelmistossa nähdään myös syksyltä jatkavat näytelmät Housut pois sekä Neiti Marple ja tuijottava katse. Molempien näytökset jatkuvat huhtikuulle asti.

Helmikuussa teatterissa vierailee Pohjois-Kymen musiikkiopiston Taikahuilu-oopperaproduktio usean näytöksen verran. Huhtikuussa suuren näyttämön valtaavat nuoret uudella Yli rajojen -produktiolla, joka syntyy eri kulttuuritoimijoiden yhteistyönä. Lisäksi keväällä nähdään myöhemmin julkaistavia vierailuesityksiä.

